Opdraande stryd kan in Australië wagMarnus Labuschagne is die wêreld se beste kolwer. Foto: Willam West/AFP. Herschelle Gibbs het vroeër gesê dat loopbaanstatistieke ŉ storie vertel en dat dit nie sommer vir jou jok nie – ŉ kolfgemiddeld van 32 kan byvoorbeeld nie met een van 61 saamgesels nie. Nou, na analogie van bogenoemde stelling, boesem die Proteas se kolwers nie veel vertroue by ondersteuners in nie. Daar is byvoorbeeld nie ŉ enkele Suid-Afrikaanse gesig onder die toptienkolwers op die Internasionale Krieketraad (IKR) se lys van die wêreld se voorste toetskrieket-wilgerlatswaaiers nie. Daar is egter ŉ Suid-Afrikaans gebore speler, maar hy is deesdae in aksie vir Australië – die Proteas se teenstanders in die komende toetsreeks. Marnus Labuschagne is die beste kolwer op die internasionale rooibalkrieket-verhoog, terwyl landgenoot Steve Smith net ŉ paar punte onder hom in die tweede plek is. As jy boonop net ŉ bietjie verder kyk, sal jy Usman Khawaja se naam in die sewende plek raaklees. Daarteenoor vaar Dean Elgar die beste onder die Suid-Afrikaanse kolwers. Die Protea-kaptein beklee die 18de plek op die ranglys, gevolg deur Temba Bavuma (33ste) en Rassie van der Dussen (48ste). Dean Elgar. Foto: Lindsey Parnaby/AFP. Volgens Graeme Smith moet die Protea-keurders probeer om ses kolwers en vyf boulers vir die toetse te kies. “In Lungi Ngidi, Marco Jansen, Kagiso Rabada, Anrich Nortjé en Keshav Maharaj het jy uitstekende boulers wat eiehandig vir jou ŉ toets kan wen. Skaaf nou aan die kolwers – kry ses kolwers wat vennootskappe kan bou en vir goeie tellings kan sorg,” het die oudkaptein gesê. Nie een van die Suid-Afrikaanse kolwers se toetsgemiddeld is egter hoër as 38 nie, terwyl hulle deesdae maar bitter min honderdtalle slaan. Statistieke vertel inderdaad ŉ storie en ŉ opdraande stryd wag op die kolwers teen Pat Cummins, Josh Hazlewood en Mitchel Starc. Maar dalk – net dalk – vat een van die Suid-Afrikaners vlam in Perth. Top-kolwers: Suid-Afrikaners: Dean Elgar (18de), Temba Bavuma (33ste), Keegan Petersen (45ste), Rassie van der Dussen (48ste), Aiden Markram (53ste), Sarel Erwee (75ste) en Kyle Verreynne (81ste). Top-boulers: Ander Suid-Afrikaners: Keshav Maharaj (21ste), Anrich Nortjé (23ste), Duanne Olivier (24ste), Marco Jansen (26ste), Lungi Ngidi (27ste) en Simon Harmer (65ste).